Rīgā, 2021.gada 29.decembrī

Teteles pamatskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Teteles pamatskolas un tās īstenotās izglītības programmas *Pamatizglītības programma, Speciālās pamatizglītības programma izglītojamajiem ar mācīšanās traucējumiem, Pamatizglītības mazākumtautību programma, Speciālās pamatizglītības mazākumtautību programma izglītojamajiem ar mācīšanās traucējumiem* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītāja darbs tiek vērtēts pamatā ar kvalitātes līmeni “labi”, tā atzīstot, ka direktors ir īsā laika posmā ieviesis pārmaiņas skolā, veicis uzlabojumus vides iekārtojumā un nodrošina labvēlīgu mikroklimatu. Tikpat aktīvi arī nākamajos gados skolas vadībai ir jāturpina darbs, ieviešot nākamās pārmaiņas, par kurām direktors jau tagad domā, veidojot jaunu skolas attīstības plānu.

Teteles pamatskolas stiprās puses ir spēja sadarboties, pēc iespējas iesaistīt sadarbības procesā visas iesaistītās puses, kas dod iespēju sasniegt maksimāli labu mācību rezultātu. Skolā ir saliedēta vadības komanda, kura ar lielu atbildību attiecas pret katra mācību procesa darbību. Vadības komandas darbības ir saskaņotas un atbalstošas, tas viss kopumā nodrošina efektīvu procesu pārvaldību, visu iesaistīto pušu izpratni par skolas darbību. Skolas direktoram piemīt visaptveroša izpratne par pieejām un metodēm kvalitatīva un efektīva mācību procesa organizācijā, viņš organizē plānveidīgu gada darba plānu un sistemātisku ikdienas darba izvērtējumu. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtajiem datiem un individuālajām sarunām ar skolas vadību.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktoru, vietniekiem, skolotājiem, dibinātāja pārstāvjiem, skolēniem, skolēnu vecākiem, skolas padomi, atbalsta personālu.
2. Sarunas ar skolas vadītāju, vietniekiem.
3. 5 mācību stundu vērošana (klātienes stundas vērotas on-line režīmā).
4. Situāciju analīze (attālināti) par pedagoģijas, skolvadības un skolas aktuālās darbības jautājumiem ar vadības komandu, skolotājiem un atbalsta personālu.
5. Skolas apskate (virtuāli) kopā ar skolas direktoru, vietnieku saimnieciski administratīvajā darbā.
6. Dokumentu izpēte: skolas pašnovērtējuma ziņojums, skolas attīstības plānošanas dokuments, skolas nolikums, vērtēšanas kārtība, iekšējie kārtības noteikumi, e-klase, audzināšanas darba prioritātes trīs gadiem un to izvērtējums, drošības noteikumi, Skolas padomes reglaments, Atbalsta personāla reglaments.
7. Akreditācijas komisijas veidotā aptauja skolotājiem, skolēnu vecākiem un skolēniem.
8. Attālināto mācību izpēte.
9. Tīmekļa vietnes <https://www.tetelespamatskola.lv/> informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi: skolā veikt aptauju un īstenot plašāku interešu izglītības piedāvājumu atbilstoši skolēnu interesēm un vajadzībām; pilnveidot mācību sasniegumu vērtēšanas kārtību, atbilstoši vērtēšanas pieejas maiņai jaunajā pamatizglītības standartā; pārskatīt un pilnveidot skolotāju profesionālās kvalitātes novērtēšanas kārtību izglītības iestādē, pielāgojot to skolotāju iespējām sevi prezentēt, sniegt labās prakses piemērus un parādīt sevi kā prasmīgu un profesionālu skolotāju, kā arī veicināt skolotāju profesionālo pilnveidi; organizēt skolotāju apmācību par atgriezeniskās saites sniegšanas iespējām mācību procesa laikā un savstarpēji sadarbojoties, tā nodrošinot kvalitatīvu mācīšanas un mācīšanās procesu.

Novēlu jums veiksmīgu turpmāko sadarbību ar skolas vadību un skolotājiem!

Ekspertu komisijas vadītāja Līga Šilova